Papersnake/gushiwen huggingface dataset:
木兰花
方千里（宋代）

溶溶水映娟娟秀。浅约宫妆笼翠袖。舞余杨柳乍萦风，睡起海棠犹带酒。

憔悴萧郎缘底瘦。那日花前相见后。西窗疑是故人来，费得罗笺诗几首。
晚出
陈师道（宋代）

应俗敢辞疾，冲风宁小驱。
聊为一日役，不惮百金躯。
雪路无行迹，冰枝有落乌。
寒门闭萧瑟，穷里听唏吁。
寄恩平吴奏记
罗蒙正（元代）

闻说恩平吴奏记，三年戎马只儒衣。魂逃槃瓠营宵拔，血迸鼪鼯剑夜飞。

富贵总输屠狗得，行藏未必卧龙非。路人尽识将军意，笑待青袍破贼归。
六言四
邓深（宋代）

嗟此地得何晚，见孤芳陋群妍。
小试凤楼工巧，终图麟阁风烟。
鸿门会
杨维桢（元代）

天迷关，地迷户，东龙白日西龙雨。
撞钟饮酒愁海翻，碧火吹巢雨猰貐。
照天万古无二乌，残星破月开天馀。
座中有客天子气，左股七十二子连明珠。
军声十万振屋瓦，排剑当人面如赭。
将军下马力排山，气卷黄河酒中泻。
剑光上天寒彗残，明朝画地分河山。
将军呼龙将客走，石破青天撞玉斗。
换徐敦济郎中词二首
韩元吉（宋代）

强学三冬足，高谈四座倾。
书成唐北海，文假汉西京。
筹幄尝裨画，星曹仅持名。
生刍才一束，聊寄泪纵横。
金陵怀古
唐彦谦（唐代）

碧树凉生宿雨收，荷花荷叶满汀洲。登高有酒浑忘醉，

慨古无汀独倚楼。宫殿六朝遗古迹，衣冠千古漫荒丘。

太平时节殊风景，山自青青水自流。
冬日金陵制幕书事 其五
王同祖（宋代）

三五同寮出幕迟，公馀终日意怡怡。归来又被梅花恼，拨冗铜彝插数枝。
横江词
叶肇梓（清代）

人道横江恶，侬道横江好。不是浪如山，郎船去已早。
水调歌头 其一 京口
王质（宋代）

江水去无极，无地有青天。怒涛汹涌，卷浪成雪蔽长川。

一望扬州苍莽，隐见烟竿双矗，何处卷珠帘。落日瓜洲渡，鸿鹭满风前。

古战场，皆白草，更苍烟。清平犹有遗恨，久矣在江边。

北固山前三杰，遥想当年意气，□□昵中原。上马促归去，风堕接䍦翩。
枕上
范成大（宋代）

一枕经春似宿酲，三衾投晓尚凄清。
残更未尽鸦先起，虚幌无声鼠自惊。
久病厌闻铜鼎沸，不眠惟望纸窗明。
摧颓岂是功名具，烧药炉边过此生。
送成库部肃建安监税
潘阆（宋代）

万树青青带雨寒，离亭相别泪阑干。
莫将便作无情物，亦待抽身入建安。
朱念陶夫妇五十双寿十首 其八
曹家达（清代）

全局冷灰换，南归薄宦游。丰姿成海鹤，栖息狎江鸥。

考古周秦富，狂吟皮陆俦。大朝诸老在，觞咏足风流。
世言梅见外於离骚海棠不取於子美未有为解
艾性夫（元代）

能浓意远骨肌匀，睡起精神萃太真。
不用分明更题品，诗翁已自为传神。
宋叔达家听琵琶
苏轼（宋代）

数弦已品龙香拨，半面犹遮凤尾槽。
新曲翻従玉连锁，旧声终尾郁轮袍。
梦回只记归舟字，赋罢双垂紫锦绦。
何异乌孙送公主，碧天无际雁行高。
独游
释智圆（宋代）

城市非无亲，不见岁已深。
江湖非无友，经年无来音。
因知疏拙性，不合时人心。
清景将谁观，荷策祇自寻。
乃登鹾峨峰，乃纵酸寒吟。
狎我惟野麋，和我惟幽禽。
但见云起灭，不知谁升沈。
盘醒红树下，秋露湿衣襟。
荆南江晚眺有感
刘仔肩（明代）

沙头寂寂晚维舟，词客重来感旧游。
江上夕阳诸葛庙，雨中芳草仲宣楼。
天连锦水来春色，云暗襄陵起暮愁。
回首可怜梁甫意，一官牢落向南州。
偈颂九十三首 其四
释梵琮（宋代）

一两三四五，六七八九十。坐断顶𩕳头，千圣望不及。
【中吕】满庭芳　渔
赵显宏（元代）

江天晚霞，舟横野渡，网晒汀沙。一家老幼无牵挂，恣意喧哗。新糯酒香橙
藕芽，锦鳞鱼紫蟹红虾。杯盘罢，争些醉煞，和月宿芦花。　樵
腰间斧柯，观棋曾朽，修月曾磨。不将连理枝梢锉，无缺钢多。不饶过猿枝
鹤窠，惯立尽石涧泥坡。还参破，名缰利锁，云外放怀歌。　耕
耕田看书，一川禾黍，四壁桑榆。庄家也有欢娱处，莫说其余。赛社处王留
宰猪，劝农回牛表牵驴，还家去，蓬窗睡足，一品待何如？　牧
闲中放牛，天连野草，水接平芜。终朝饱玩江山秀，乐以忘忧。青箬笠西风
渡口，绿蓑衣暮雨沧州。黄昏后，长笛在手，吹破楚天秋。
清远问邹汝愚未到戏题一绝
张吉（明代）

迢迢清夜舟，晓入河滨县。迟尔犹未来，梨花开欲遍。
渔家傲
张元干（宋代）

楼外天寒山欲暮。溪边雪后藏云树。小艇风斜沙觜露。流年度。春光已向梅梢住。

短梦今宵还到否。苇村四望知何处。客里从来无意绪。催归去。故园正要莺花主。
怀斯远
赵蕃（宋代）

前宵雨浪浪，昨夕风浩浩。
相逢固欢喜，相去复怀抱。
閒窗酒自引，败笔诗试草。
引酒愿诗成，诗成醉而倒。
喜遇洪仲本于山南以蝉噪林逾静鸟鸣山更幽为韵作十诗寄之兼呈驹父 其七
李彭（宋代）

绿发嗜翰墨，颇徂成章程。耽思且傍讯，仅有能诗声。

老语如冻芋，时时强抽萌。公等极英妙，每闻鸾凤鸣。
江湖散人歌
陆龟蒙（唐代）

江湖散人天骨奇，短发搔来蓬半垂。手提孤篁曳寒茧，

口诵太古沧浪词。词云太古万万古，民性甚野无风期。

夜栖止与禽兽杂，独自构架纵横枝。因而称曰有巢氏，

民共敬贵如君师。当时只效乌鹊辈，岂是有意陈尊卑。

无端后圣穿凿破，一派前导千流随。多方恼乱元气死，

日使文字生奸欺。圣人事业转销耗，尚有渔者存熙熙。

风波不独困一士，凡百器具皆能施。罛疏沪腐鲈鳜脱，

止失检驭无谗疵。人间所谓好男子，我见妇女留须眉。

奴颜婢膝真乞丐，反以正直为狂痴。所以头欲散，

不散弁峨巍。所以腰欲散，不散珮陆离。行散任之适，

坐散从倾欹；语散空谷应，笑散春云披；衣散单复便，

食散酸咸宜；书散浑真草，酒散甘醇醨；屋散势斜直，

树散行参差；客散忘簪屦，禽散虚笼池。物外一以散，

中心散何疑？不共诸侯分邑里，不与天子专隍陴。

静则守桑柘，乱则逃妻儿。金镳贝带未尝识，

白刃杀我穷生为。或闻蕃将负恩泽，号令铁马如风驰。

大君年小丞相少，当轴自请都旌旗。神锋悉出羽林仗，

缋画日月蟠龙螭。太宗基业甚牢固，小丑背叛当歼夷。

禁军近自肃宗置，抑遏辅国争雄雌。必然大段剪凶逆，

须召劲勇持军麾。四方贼垒犹占地，死者暴骨生寒饥。

归来辄拟荷锄笠，诟吏已责租钱迟。兴师十万一日费，

不啻千金何以支。只今利口且箕敛，何暇俯首哀惸嫠。

均荒补败岂无术，布在方册撑颓隵.冰霜襦袴易反掌。

白面诸郎殊不知。江湖散人悲古道，悠悠幸寄羲皇傲。

官家未议活苍生，拜赐江湖散人号。
送邵兰雪归吴门仍用前韵
陈维崧（清代）

易水严装发。
休回首、故人别酒，帝城高阙。
九曲黄河迎马首，淼淼龙宫堆雪。
说不尽、天涯明月。
君去故侯瓜可种，向西风、莫短冲冠发。
人世事，总毫末。
长州鹿走苏台折。
叹年少、当歌不醉，此非俊物。
试到吴东门下问，可有吹箫人杰？有亦被、怒潮磨灭。
来夜天街无酒伴，怕离鸿、叫得枫成血。
亦归耳，住何益。
送张清臣学士省侍金陵
宋祁（宋代）

仙阁三休紫雾平，金门试罢得蒸青。
同时第赋留宸幄，他日闻时恋相庭。
逗箭夕流催桧楫，赐花春豫忆云屏。
吴天此夜瞻台座，并是荀家父子星。
和陈绳皋前辈忆塞垣元韵 其二
曹学闵（清代）

归来高卧北窗前，懒慢心如不系船。骥足几人看滚滚，羸车我亦自年年。

敢言白传惟摊卷，非学坡公待有田。时与素心频聚首，清歌浊酒乐陶然。
巫夔道中杂歌四首
黄辉（明代）

星星冷炬拂云堆，夜踏偏桥半欲摧。
人队似猿穿岭去，犬声如豹透林来。
广固行
郭书俊（清代）

铜驼夜泣典午绝，纷纷逐鹿金瓯缺。五湖争起作夭矫，鱼羊食瓯日流血。

前燕已灭后燕亡，豪杰屈指范阳王。长河冰结亦天意，囊括三齐制东方。

玉玺一纽为天子，驱策群雄如臂指。敢说中兴夏少康，国事粗能得料理。

阿超远自秦中来，少小流离剧可哀。太息妍皮裹媸骨，豚犬儿郎真不才。

黄屋坐袭大宝位，亲臣重臣多猜忌。苦将劓刵复肉刑，如何瓯命等儿戏。

轴辘百道下中原，万马无声夜窥边。天险坐弃不能守，神兵已过大岘山。

寄奴夜掘五龙口，山河破碎君臣走。执手流涕魏夫瓯，南燕帝业成何有。

宿草荒烟落日昏，惊沙灭没故垒存。英雄割据长已矣，至今啼鸟怨公孙。
渔父
吴镇（元代）

残阳浦里漾渔船。青草湖中欲暮天。看白鸟，下平川。

点破潇湘万里烟。
依韵和师直仲春雪中马上
梅尧臣（宋代）

自倚春风暖，轻袍犯雪来。
过塘迷绿水，拂树杂芳梅。
山蔽峰难辨，樵通径易开。
野行方有味，缓辔不须催。
不与祠岳再呈通判沈侯
赵抃（宋代）

蔡侯不是不寻仙，俗骨由来欠玉鞭。待得麻姑重前约，只应瀛海已桑田。
元美改席于浮玉山同作
黎民表（明代）

青山行不尽，转入道场幽。孤塔云相拄，双溪水合流。

舟移石不碍，星落影还浮。俯仰看今古，能无忆醉游。
清水春光
曾作霖（清代）

策杖寻春镇日忙，■来清水见春光。山开图画天然秀，花隐禅春分外香。

赠客何曾逢驿使，问津应许到渔郎。此间不是藏春色，蜂蝶如何竞过墙。
【商调】梧叶儿_观白鹭，看
未知作者（元代）

观白鹭，看乌鸦，水底摸鱼虾。莺穿柳，蝶恋花，景幽雅，若非云门莫夸。
想林济，大慈悲，究竟作根基。打一捧，去片皮，好呆痴，痛痒犹然不知。
龟毛拂，兔角锥。虾蟆扑天飞。泥牛吼，木马嘶，少人知，俯仰泄漏天机。
麦有面，粟有米，布裤里更有腿。山有石，海有月，语真实，洞霞无极立基。
擒意马，锁心猿，神气养交全。非扭捏，合自然，体幽玄，法眼超过大千。
玄妙塞，化城关，一脚□蹬翻。花红处，柳绿间，没遮栏，处处仙佛面颜。
天边月，月正圆，掘地去寻天。有无有，颠倒颠，妙玄玄，正道须当要口传。
天边月，月上弦，卯酉不虚传。八两汞，八两铅，一斤全，照破了三千及大
千。
天边月，月应弓，真道妙无穷。龙擒龙，虎擒龙，两相逢，结一朵金花弄风。
天边月，月正南，前后各三三。离是女，坎是男，妙玄谈，不说破教人家怎
参？
天边月，月应炉，铅汞鼎中居。金凭火，炼就珠，一葫芦，三百八十四铢。
己酉秋留鹤江有感
陈允平（宋代）

宾鸿几过淀山湖，夜夜西风转辘轳。苜蓿草衰江馆静，枇杷叶辘石泉枯。

曲终明月闲歌扇，病去寒灰满药炉。客梦不堪千里远，故园篱菊正荒芜。
游隐清
楼钥（宋代）

瀑泉奔放石坡陀，回首清游岁几何。
脚力不如前日健，诗盟还喜故人多。
滕王阁上无韩子，还景楼中欠老坡。
不谓鄙言成宿识，偶因晚涖得波波。
减字木兰花 其十二 戏答
黄庭坚（宋代）

月中笑语。万里同依光景住。天水相围。相见无因梦见之。

诸儿水秀。儒学传家渠自有。自作秋衣。渐老先寒人未知。
晓出肥城北郭
桂馥（清代）

白露亘山根，山如水上出。朝日照古原，荒城抱秋色。

僻地奇未探，孤村远不识。薄寒上客衣，立马风瑟瑟。
真定路教授鹿泉李君丁亥五月十二日已时生紫
方回（元代）

邂逅相逢两秃翁，亥年巳月巳时同。
偶先一日敢争长，各及七旬俱固穷。
尘世谁能吟鬓白，少年莫笑醉颜红。
累朝南北兴亡事，合徵公为太史公。
有怀梧竹主人山阴道士云台外史兼简龙门开士
陈基（元代）

碧梧翠竹日扶疏，长夏高堂可晏居。霅上故人时载酒，山阴道士近无书。

苍头扫石安棋局，稚子穿花奉板舆。若见惠休烦问讯，碧云诗句定何如？
词变 山花子 其二十六 变三字令
丁澎（清代）

横钗玉队绮罗丛。兰麝熏残试粉融。初闻歌艳人何奈，坠珠红。

魂消欲断燕楼空。屏翠分香鬓影秾。留春谁倩昏黄月，透帘重。
种松
李复（宋代）

移松自南山，昔种十三株。
连岁苦久旱，十一已凋枯。
两株偶得生，逾年未自如。
近觉稍得地，翠柯渐扶疏。
乘春抽芳心，岁长二尺余。
渐有干云势，轩昂出楸梧。
对立耸奇姿，秀发动吾庐。
纷纷视众木，雀鷇望凤雏。
清风为我来，飘爽洒我裾。
足为送老资，日待偃盖舒。
予今亦已老，顾步良踌躇。
想当千载后，黛色凌天衢。
盘豆驿 其二
李华春（清代）

数株高柳乱鸣蝉，一带丛芦罥晚烟。为底今宵归思切，玉娘湖上月婵娟。
柳梢青·过何郎石见早梅
赵长卿（宋代）

云暗天低。枫林凋翠，寒雁声悲。茅店儿前，竹篱笆后，初见横枝。
盈盈粉面香肌。记月榭、当年见伊。有恨难传，无肠可断，立马多时。
陋居五咏·池馆
汪莘（宋代）

丈室明松窗，水竹相因依。
卢橘冬已花，日出黄蜂飞。
爱此禅房幽，不踏市朝机。
时观彼苍意，常与人愿违。
彼苍不可会，青山又斜晖。
春雪初霁
曹彦约（宋代）

已通消息变垂杨，又忍须臾困海棠。
雪意疏时风自恶，云根好海日争光。
威严冷到汉三辅，艳冶春归唐六郎。
四者欲并从古少，便将酒樽问群芳。
青玉案 其二
杨无咎（宋代）

南州独数多名士。谁富贵、归桑梓。昼锦如公难比似。

傍湖开径，雨帘云栋，平地居仙子。

行须勋业超青史。再侍宸帏任非次。醉袖尽教春酒渍。

明年此会，寿觞欲举，百拜君王赐。
便民诗上颜正叔宣慰广东
李肖龙（宋代）

枯苗一著雨，田畴绿芊芊。
蛰虫一逢春，窟穴声阗阗。
馀民望小定，甚于饥渴然。
昔何好弄兵，今何知服田。
急流无住鱼，晴空有飞鸢。
干戈未肯息，百里无人烟。
去年科徭重，剜疮在眼前。
父子不相保，悲泣空自悬。
新官榜往催，观者塞市廛。
全活数万众，此恩大如天。
人生能几何，饮啄皆前缘。
聚水盈科进，缺月及时圆。
唯谋官职高，未必子孙贤。
有意行王道，愿言书七篇。
麻姑山东涉千堆垄至射亭宿黄氏新馆
杨冠卿（宋代）

姑山锁灵坛，千阜如堆玉。山回路转间，射亭见新筑。

主人雅好事，借我南窗宿。一梦到无何，梦觉黄粱熟。
二月二十二日
陈子升（明代）

罗浮二月春如烟，江花酣春入眼鲜。句漏就丹未免俗，陆郎怀装殊自妍。

素丝皎皎在所染，黄雀飞飞谢少年。五湖四海青眼几，与尔剖符知英贤。
拟唐塞下曲九首 其二
李昌祺（明代）

羽箭雁翎刀，风沙北地豪。弓开关月满，雕没阵云高。

劲骑三边出，匈奴一夕逃。将军方得意，新拜玺书褒。
催妆词四首 其三
钱谦益（清代）

鹑火舒光照画屏，银河倒转渡青冥。从今不用看牛女，朱鸟窗前候柳星。
闻海寇犯省城
梁岳（明代）

艨艟巨舰捲江涛，杀气凭陵海岳高。转战漫劳徵虎旅，谈兵虚道识龙韬。

烽烟一望归心折，鼙鼓频听客梦劳。铜柱勋名堪此日，时危谁赠吕虔刀。
再和万寿润禅师书字韵五首 其一 忧道
耶律楚材（元代）

不肯参禅不读书，徒喧口鼓说真如。未能即色明真色，只道无馀已有馀。

法眼凋残浮海去，沩山寂寞少人居。一从三圣承当后，季世寥寥无瞎驴。
宫词三首
王济（魏晋）

昨日闽中进荔枝，君王亲受幸龙池。
先将并蒂承金盒，密赐修仪尽不知。
缘识
宋太宗（宋代）

无事胜多事，非缘不是缘。
深穷浅近意，寻往便知前。
袁简斋得余归信以诗寄投次韵奉答 其一
钱琦（明代）

声声啼鸟劝提壶，得遂初怀本不图。老树几株闲侣伴，方塘半亩小江湖。

筵前奉母攀花舞，醉后呼儿当杖扶。多少邯郸枕上客，问他此乐梦曾无。
感秋三绝
张耒（宋代）

高林败叶已飕飕，更有寒莎翠已收。
若道神仙脱情累，如何独唱感庭秋。
入五台
陆深（明代）

山水情多不自由，白头终作五台游。万重云树高低出，千里滹沱背面流。

绝顶只疑天北极，朝阳初见海东头。共传此是清凉地，为洗烦心尽日留。
和三乡诗（会昌时有女子题诗三乡驿和者十人）
陆贞洞（唐代）

惆怅残花怨暮春，孤鸾舞镜倍伤神。

清词好个干人事，疑是文姬第二身。
玉楼春（丙子十月生）
王炎（宋代）

往年糊口谋升斗。朱墨尘埃沾两袖。黄粱梦断始归来，依旧琴两当左右。

而今藏取持螯手。林下独居闲散又。问之何以得长年，寡欲少思安老朽。
金陵杂兴二百首 其二十一
苏泂（宋代）

青溪阁上看青春，一度春风一度新。堪笑南朝江令老，北朝依旧作词臣。
商调 梧叶儿 嘲贪汉
佚名（元代）

一粒米针穿著吃，一文钱剪截充，但开口昧神灵。

看儿女如衔充燕，爱钱财似竞血蝇。无明夜攒金银，都做充饥画饼。
偕汪大梅溪过碧光庵访慧能津梁庵访巨源二上人俱不值
沈范孙（清代）

春色已如此，相将渡若耶。道人无定所，惟我亦忘家。

碧玉林抽笋，黄金菜作花。蒲团聊借坐，且试一杯茶。
送安南使还国应制
王彝（明代）

帝德如天四海同，卉裳相率向华风。称藩特奉龙函表，偃武仍华虎韔弓。

贡自炎方归域内，心先流水到江东。路经日出知天大，城与山蟠见地雄。

诏语陪臣趋玉陛，班随仙仗列彤宫。陈情委曲为蛮语，赐对从容彻圣聪。

驼钮新颁王印重，蚁觞屡饮尚樽空。承恩共识皇华使，命将毋劳矍铄翁。

已拟再将周白雉，底须复表汉年铜。五弦曲奏鲸涛息，重译人还鸟道通。

薏苡生仁供旅食，桄榔垂叶荫诗筒。部迎定见新□骑，驿送犹思上国鸿。

歌舞万年当率化，扶携百越共摅忠。大明烛物今无外，从此皆如禹甸中。
次韵洪尉
方岳（宋代）

气当以志帅，心岂为形役。
未知政奚先，亦各职其职。
相期边幅捐，安用竿牍饬。
勉旃正吾鹄，其中非尔力。
卖花声·春梦似杨花
杨慎（明代）

春梦似杨花，绕遍天涯。黄莺啼过绿窗纱。惊散香云飞不去，篆缕烟斜。
油壁小香车，水渺云赊，青楼珠箔那人家。旧日罗巾今日泪，湿尽铅华。
得李殿丞端州砚
梅尧臣（宋代）

鲛龙所窟处，其石美且坚。
蛮匠斲为砚，汉官求费钱。
持归向都邑，争乞如瓦砖。
岂识万里险，谬窃好事传。
题东坡定惠院寓居月夜偶出及次韵前篇二诗草稿真迹即用其韵 其一
汪仲鈖（清代）

碧梧翠柏庭锁凉，一雨丁耽晨达夜。遗迹坡翁昔所珍，囊开古达明灯下。

意忘工拙特秀劲，藤纸今犹墨光泻。《海棠》诗传凡几本，同时醉笔应差亚。

改罢长吟忆少陵，赠翁一语吾能借。道山魂去竟无还，五百春秋相代谢。

重函本是子京物，春日装池道南舍。幸不家如卢绛贫，韵书肯换街头蔗。

坐中好事对钩摹，寒具多油涴还怕。出神入化岂偶然，墨猪世上空讥骂。
散花之室六言 其二
邓深（宋代）

本有献花佛事，何妨乞食歌姬。若了悟不住相，斯参透无言师。
再和四首
郭印（宋代）

皇家故境未能收，愁绝登城与上楼。
目断东吴心已往，神驰西洛泪先流。
江山环合成兹邑，雾雨溟蒙即是秋。
赖有圣贤同一中，忍将时事说元由。
满江红（晦庵席上作）
徐安国（宋代）

争献交酬，消受取、真山真水。供不尽、杯螺浮碧，髻鬟拥翠。莫便等闲嗟去国，固因特地经仙里。奉周旋、惟有老先生，门堪倚。

追往驾，烟宵里。终旧学，今无计。叹白头犹记，壮年标致。一乐堂深文益著，风雩亭在词难继。问有谁、熟识晦庵心，南轩意。
西寺施粥 其二
呼谷（清代）

晨朝操瓢勺，襁负及子孙。重趼五里至，后先争一门。

涓滴未入口，假息半游魂。须臾见人色，果腹椅树根。

幸脱胥吏手，众施历历存。殿角旭射光，群饮声泉奔。

施者见受人，举体同春温。取意快目前，冥报奚暇论。

安得嗣旬月，更使被远村。
赞出山相
释绍昙（宋代）

六年冻得瘦竛竮，走出山来眼未醒。
白折金轮翻不转，谩言半夜见明星。
辛酉二月二十日晨起访云峰即事
黄仲昭（明代）

晓访云峰认旧蹊，种松拟筑茧窝栖。溪云荡漾浮山足，石径崚嶒怯马蹄。

绅笏久羁真自误，林泉勇退未终迷。年来颇得蒙庄趣，天地蜉蝣一视齐。
戏赠潘徐城门迎两新妇
李百药（唐代）

秦晋积旧匹，潘徐有世亲。
三星宿已会，四德婉而嫔。
云光鬓里薄，月影扇中新。
年华与妆面，共作一芳春。
试严志行笔
李石（宋代）

龙跳虎卧王右军，蚕头隼尾始逼真。
不恨臣无二人法，但恨二人不似臣。
柳枝
和凝（五代）

瑟瑟罗裙金缕腰，
黛眉偎破未重描。
醉来咬损新花子，
拽住仙郎尽放娇。
自述九首 其三
钱时（宋代）

山翁何处是便宜，正是池边独立时。一饷柳风轻拂面，婆娑斜日弄金丝。
六月二日大雨如注山涧水溢 其四
韩淲（宋代）

高车驷马断经过，只见春农说早禾。得雨又还伤谷贱，不知谁与缓催科。
寄李考功
魏了翁（宋代）

虚灵天地心，亹亹万化机。
几形有动静，诚尽无显微。
人惟不自信，稷颜有相违。
居人惮寒暑，游子行不归。
谁知炯然存，彼物乃吾知。
高人真畏友，圣贤吾师师。
戏题李渤联德高蹈图四首 其一
刘因（元代）

扊扅炊罢补麻衣，习取禁寒抗老饥。幸自伯鸾无识者，对人不必案齐眉。
赠赵松一
唐孙华（清代）

尼父著《春秋》，大义揭星汉。功罪无匿情，是非有定案。

作史与论史，宜以经为断。后儒恣穿凿，如丝各棼乱。

收夸尔朱功，寿訾武侯短。蜀魏争正闰，岛索互诋谰。

冯道善变通，武媚宜郊祼。邪说既纷纭，大道日离畔。

矫矫赵夫子，朱墨久研钻。家贫出负米，宾席弄柔翰。

《六经》贮巾箱，三史供点窜。上下数千年，一一如珠贯。

笔挟董狐直，书过袁豹半。辩如悬河注，目如岩电烂。

论准《过秦》核，语陋《美新》谩。示我两卷书，明窗得吟玩。

潜德有必彰，奸谀死无逭。南山岂可移，先零何足按。

霍若雺雾披，涣若春冰泮。《明史》今未成，授简多疑惮。

白头虽有期，青竹何由汗？如君著作才，固宜参史馆。

说经常硁硁，陈史亦侃侃。形诸直如笔，千秋事可判。

庶禀鲁史程，得随游夏赞。惜哉擅三长，无人置一算。

抱书菰芦中，慨然发永叹。
酴醾
张舜民（宋代）

冰肌雪艳映残春，燠日薰风入四邻。
任是主人能爱惜，也拚一半与游人。
日者鹤轩
释居简（宋代）

令威不在鹤轩先，华表归来是几年。试向青田问休咎，不知何日去乘轩。
挽京口使君丰郎中十首
刘宰（宋代）

持橐无由侍玉皇，含香仅长汉诸郎。
丰碑不用书成绩，自有司勋纪太常。
菩萨蛮·天生体态腰肢细
陈义（唐代）

天生体态腰肢细。新词唱彻歌声利。出口便清奇。扬尘簌簌飞。主人恩义重。宴出红妆宠。便要赏新荷。时光也不多。
贺程帅因任四首且言久缺诗筒之意
陈造（宋代）

先生一笔将诗坛，庋匮珠玑底坐悭。
平日鸥盟当未憖，于今雁足每空还。
传抄可但闻平水，老瘦从知笑饭山。
缓带轻裘只常日，千篇破竹定乘闲。
好事近
王之望（宋代）

清唱动梁尘，窈窕夜深庭宇。一笑满斟芳酒，看霞觞争举。

弓靴三寸坐中倾，惊叹小如许。子建向来能赋，过凌波仙浦。
九日雨中作
贺铸（宋代）

九夏赤旱百井枯，三秋积雨釜生鱼。
淩高径醉不易图，问底黄生今有无。
愿致皎白来庭除，昏瞳烂卷勤卷舒。
管中一班聊自娱，未羡北里鸣笙竽。
少日用壮胆力麤，六鳌可取负而趋。
谁谓衰迟百病余，雀鼠入屋不受驱。
长铗长铗归来乎，泥净没胫行无车。
咄嗟蜡屐非双凫，安得翩然过故都。
孙元式挽诗 其一
薛季宣（宋代）

世尽宗韩柳，君期振古今。文场声籍籍，武库入森森。

未契千年运，终孤百战心。一官端溷子，遐及赞鸣琴。
过常山魏寺丞
韩淲（宋代）

潇洒薰风佚老堂，溪山围绕水云乡。高怀不与凡情杂，胜槩全无时世忙。

须信贞元朝士在，应怜元祐故家荒。馀生来往奉谈麈，商略吟边饮最长。
和黄彦文示诗
韦骧（宋代）

执经今日再相从，快若鸿毛翼疾风。持己已怜仍旧好，力文还喜后来充。

平蹊安肯容茅塞，美玉宁辞以石砻。顾我空空当考击，愧无术学似河东。
乐天示过敦诗旧宅有感一篇吟之泫然追想昔事…以寄苦怀
刘禹锡（唐代）

凄凉同到故人居，门枕寒流古木疏。向秀心中嗟栋宇，

萧何身木散图书。本营归计非无意，唯算生涯尚有馀。

忽忆前言更惆怅，丁宁相约速悬车。
和答元明黔南赠别
黄庭坚（宋代）

万里相看忘逆旅，三声清泪落离觞。
朝云往日攀天梦，夜雨何时对榻凉。
急雪脊令相并影，惊风鸿雁不成行。
归舟天际常回首，从此频书慰断肠。
奉和袭美茶具十咏。茶籝
陆龟蒙（唐代）

金刀劈翠筠，织似波文斜。制作自野老，携持伴山娃。

昨日斗烟粒，今朝贮绿华。争歌调笑曲，日暮方还家。
感兴
孟郊（唐代）

拔心草不死，去根柳亦荣。独有失意人，恍然无力行。

昔为连理失，今为断弦声。连理时所重，断弦今所轻。

吾欲进孤舟，三峡水不平。吾欲载车马，太行路峥嵘。

万物根一气，如何互相倾。
记小圃花果二十首 其十一 李
刘克庄（宋代）

古有如瓶李，得之海上仙。如何阿戎辈，钻核怕人传。
游天门关
袁宏道（明代）

发足自髻石，湾还可四里。一步一惊魂，路荒不容趾。

粘壁行刀脊，下视深无底。狂锷搆虚空，痴石缀瘢𢈓。

其沙生以坟，其骨污而泚。其草油以丝，其树糟而圯。

忽然硗确岩，忽然崩腾水。忽而没九天，忽而九渊起。

健夫引长绳，半日一移趾。四肢互相用，臂行足以视。

或如鸭折身，或如丁旋尾。或如鷇出壳，或如蟹引跪。

又如研古绘，虫蠹蚀丝理。又如读殷盘，聱轧饤奥诡。

当其快心意，虚空跃绳妓。少焉筋力疲，蚊虻撼犀兕。

须发生烟岚，肌肤碎荆杞。百苦到天门，相对惟口哆。

双壁削青铜，飞鸟不能止。一匣衔古光，方空如水洗。

阴阳工刻轹，霜雪恣摩砥。万古贮云霞，石纹绣青紫。

鉃桐蛇腹段，古钮蛴螬蠡。诘曲史籀画，斑驳朱砂蕊。

僧言三十年，兹石未沾履。往时戚将军，架空一游此。

长老传白猿，今来猿亦死。是时七月初，寒肌如粟子。

引指人人危，回身面而鬼。归来问僮仆，髭须白馀几。

破网取珊瑚，判命竞奇傀。
苏文忠潘墨诗帖赞
岳珂（宋代）

怀绝世之清音，叹媸妍之难谌。慨丸墨之未改，挹古人而寄心。

褐黯黯以如漆，笏琅琅而抵金。贮冰壶其自如，渺一尘之弗侵。

彼远臭以何归，谩花柳之繁阴。姓昧昧以污人，虽千年而亦瘖。

予得此诗，跫然长吟。想先生之清标，契谪仙于同襟。

凌九垓而神会，岂入海之可寻。方将抱月乘风，携壶命琴。

短墨帝于玄圃，挟客卿于翰林。快骑鲸而翳凤，遂登高而俯深。

执此卷而撰杖，筮得朋于盍簪。秋露其滴，玉蜍自斟。

捧诗砚之如箕，淬词锋之发镡。付张李于一吷，视沧溟于蹄𨁊。

逸兴天游，浩无古今。斗杓回光，曦车发晨。承謦欬于绪言，犹足以投微机于芥针也。
寄致政彭太常永年三首 其二
李昌祺（明代）

久住天丘号羽人，万株松柏一吟身。秋林扫叶安茶灶，雨径留苔当坐茵。

仙境道心同寂静，诗情字体两清新。相从拟学还丹诀，尚恐缘应隔两尘。
金缕曲
汪菊孙（清代）

咏絮闺中秀。记三珠、高堂亲付，上头时候。双股珑璁寒灯里，常上深宵刺绣。

早共诩、秦徐嘉耦。闽峤滇池千万里，忽吠蓝风猛鲸鲵吼。

重有恨，忍回首。

飞蓬镜里容消瘦。怪无端、燕归何处，伤心如疚。仿佛梦魂寻亲去，坠向洲前曾否。

叹笔砚疏来已久。一字吟成和一泪，想行行点点沾衣透。

宝此卷，等琼玖。
潇洒亭
于石（宋代）

背依古塔面层峰，曲曲阑干峻倚空。
万屋参差江色外，片帆出没树阴中。
五更钟鼓半山月，两岸渔樵一笛风。
极目子陵台下路，滔滔惟有水流东。
渔家傲·雪里已知春信至
李清照（宋代）

雪里已知春信至，寒梅点缀琼枝腻。香脸半开娇旖旎，当庭际，玉人浴出新妆洗。
造化可能偏有意，故教明月玲珑地。共赏金尊沈绿蚁，莫辞醉，此花不与群花比。
谒云蓝山先越公墓
汪宗臣（宋代）

此生未展云蓝墓，郁郁甘棠孙子情。
今度忽为寒食客，欣欣乔子岁时荣。
尧天日月重光显，越国江山几变更。
回首千年有归鹤，练溪新涨匝春城。
奉和鲁望渔具十五咏。药鱼
皮日休（唐代）

吾无竭泽心，何用药鱼药。见说放溪上，点点波光恶。

食时竞夷犹，死者争纷泊。何必重伤鱼，毒泾犹可作。
赠郡纠陈员外
释长吉（宋代）

耿介蕴国器，兹焉纠郡网。
清规禀诗礼，华阀聊簪裳。
才刃挺铦利，心鉴涵辉心。
盘错无以壅，奸邪固难藏。
民冤积已厚，吏局清如霜。
弹雀费明月，补屐烦干将。
火烈金益坚，雪深松愈苍。
英声人弛鹜，壮气方激昂。
凝旒嗣洪业，百辟升贤良。
孰知隐鹄志，即起摩天翔。
和陈大理麻姑韵
吴俨（明代）

白堕年来善窃名，瀼西珍重瀼东轻。富人只解藏千斛，灵药何曾斩一茎。

知为老生虚左席，尚留馀沥在空罂。明朝雪满长安道，不惜冲泥问曲生。
宫词
宋白（宋代）

水晶宫闭月光铺，羯鼓声乾雨点粗。
一曲未终余思在，急宣前殿唤花奴。
故翰林彭学士 其二
司马光（宋代）

平生对交旧，万日正如初。不复知荣贱，都能忘戚疏。

遗灵瞻素几，伪物屏涂车。家事何萧索，空馀万卷书。
饯唐永昌
薛稷（唐代）

河洛风烟壮市朝，送君飞凫去渐遥。

更思明年桃李月，花红柳绿宴浮桥。
抄戊辰十月近稿七首
刘克庄（宋代）

主公已换老龙名，部曲无知觊宠灵。
执爨婢权呼小玉，拾樵童暂叚奴星。
邻叟称尊宿，兼命雏孙曰宁馨。
稚子不知侬烂醉，刚来耳畔唤教醒。
郡斋偶成
曾几（宋代）

卧病江东久，饥驱强作官。
年丰双雪鬓，心事一蒲团。
帘影垂昼寂，竹阴生夏寒。
无人知老子，於此有馀欢。
越女词其一
李白（唐代）

长干吴儿女，眉目艳新月。屐上足如霜，不著鸦头袜。
句
陈傅良（宋代）

羲皇向上人。
蓬莱飞峰
韩信同（宋代）

海上神山名自昔，来去随潮无定迹。天人俯览念虚浮，六鳌顶戴穷神力。

群仙贝阙蕊珠宫，多种瑶芝琼草碧。依然根著不坚牢，飞入石堂作南壁。

螺纹蛎迹石龙存，云气随潮时雨湿。仙风飒爽生羽翰，招纳霓裳羽衣客。

试登绝顶望五湖，高楼洞天才咫尺。药炉灰冷多登真，九转丹成人未识。

云间鹤迹托来篇，王邓真人久相忆。
春暮同敬亭贻谋泛月 其二
敦敏（清代）

树色溟濛绿几行，临河亭子水南庄。荒祠古墓鸦风晚，半夜水声啮坏塘。
颂古四十五首
释如珙（宋代）

尊者策眉王不会，十方刹土古风清。
佛斋胜会亲曾预，不是寻堂粥饭僧。
临江仙
周紫芝（宋代）

水远山长何处去，欲行人似孤云。十分瘦损沈休文。忍将秋水镜，容易与君分。

试问梨花枝上雨，为谁弹满清尊。一江风月黯离魂。平波催短棹，小立送黄昏。
送黄机宜游四明
王十朋（宋代）

游宦东州识老成，坐间谈笑欲风生。人如元祐气尤直，诗不江西语自清。

雪棹非缘寻旧隐，夜床端欲对难兄。行闻太史奏星聚，四皓联珠临四明。
贾节庵冒夏暑越修涂过我苕霅情谊甚厚令闻古
牟巘五（宋代）

君能为置后，此意不可忘。
峣峣峙头骨，正好玉其相。
西江月·龙焙头纲春早
黄庭坚（宋代）

龙焙头纲春早，谷帘第一泉香。已醺浮蚁嫩鹅黄。想见翻成雪浪。兔褐金丝宝碗，松风蟹眼新汤。无因更发次公狂。甘露来从仙掌。
再和十首 其三
苏辙（宋代）

城郭村墟共水云，槿篱竹屋映柴门。隐居亦有高人在，岸帻无言倚钓轩。
三原李氏园宴集
张籍（唐代）

暮春天早热，邑居苦嚣烦。言从君子乐，乐彼李氏园。

园中有草君，池引泾水泉。开户西北望，远见嵯峨山。

借问主人翁，北州佐戎轩。仆夫守旧宅，为客侍华筵。

高怀有馀兴，竹树芳且鲜。倾我所持觞，尽日共留连。

疏拙不偶俗，常喜形体闲。况来幽栖地，能不重叹言。
春帖子词二十首·六夫人合五首
欧阳修（宋代）

太史颁时令，农家候土牛。
青林自花发，黄屋为民忧。
从军五更转 其一
于谦（明代）

一更新月出，城上箭初传。将军号令急，不敢倒头眠。
春水
李石（宋代）

倚杖河边记水痕，眼明喜见白鸥群。
雨声夜向九峰泻，江势朝来三堰分。
窟宅蛟龙元自擅，邻家鸡犬要相闻。
我师一饱关天意，收拾晴风放密云。
和三四弟韵
方岳（宋代）

清明乍佳游，适与元巳并。
但有松叶醪，宁须杏花饧。
渔逢半篙绿，烟雨涵幽情。
缅怀兰亭人，高冢亦已平。
空余数行墨，日月老送迎。
不知狂李白，醉面骑长鲸。
宇宙曾几何，一笑吾诗成。
试院即事呈诸公
余干（宋代）

去家策马上长河，逆旅光阴忽忽过。陈迹不堪追放浪，新才仍复委搜罗。

雅谈幸有青云士，佳句宁无白雪歌。此兴非凭吟笑遣，未应能奈客愁何。
夜坐
董嗣杲（宋代）

秋清道院空，更筹受风掩。
二更看斜河，湿却万星点。
寄王褒伯和明举韵二首
郭印（宋代）

会面知何日，愁怀待一舒。
吾曹皆委运，世事勿论渠。
故国有乔木，先人无敝庐。
岷山思共隐，此计孰云疏。
画双松歌
廖云锦（清代）

画鳞难画龙，画树难画松。龙乃神物善变化，几人曾见破壁来虚空？

松之视龙势不异，离奇蟠曲难形容。谁摹此图真妙手，双松矫矫如双龙。

爪破白日拿云雨，咫尺庭阴青万重。祖枝孙干相追逐，生怕茅屋摇秋风。

朅来移挂傍几榻，猛然惊醒午梦浓。绕阶而走心胆落，满庭云气生窗栊。

日暮萧斋兀愁坐，夜梦已到扶桑东。
无题·凤尾香罗薄几重
李商隐（唐代）

凤尾香罗薄几重，碧文圆顶夜深缝。
扇裁月魄羞难掩，车走雷深语未通。
曾是寂寥金烬暗，断无消息石榴红。
斑骓只系垂杨岸，何处西南任好风。(任 一作：待)
谢沿海制使颜侍郎举
宋伯仁（宋代）

羞把床头短铗弹，弓裘殊愧一丝官。
但知晓雪侵髭满，不拟春风着眼看。
东阖选抡前固有，西班腾踏近尤难。
先生浓点陶鎔笔，安得梅花月共寒。
江阴寓舍漫兴六首 其一
徐淮（明代）

窗前数枝柏，峨峨古衣冠。对客无媚容，铁面霜雪寒。

海榴不自持，隔墙素人看。如何路旁子，真意倾柔曼。
次韵董伯和镫夕有感二首
陈著（宋代）

数枝镫火古祠门，妆点山中一哄春。
俚语为求蚕麦福，队游多是布荆人。
强随戏鼓看狂舞，忍听嘶鼙入小颦。
见说九街罗绮地，传呼禁夜令方新。
行之见和再寄
许景衡（宋代）

大手从容静塞尘，人间犹诵病参军。诗家态度公能继，还见春空蔼蔼云。
送僧归保宁
秦观（宋代）

西湖环岸皆招提，楼阁晦明如卧披。
保宁复在最佳处，水光四合无端倪。
车尘不来马足断，时有海月相因依。
上人弱龄已隶此，心目所证惟瑰琦。
白玉芙蓉出清沼，天然不受缁尘扰。
坐客一语不入意，目如明星视飞鸟。
冠切云兮佩玉难，上人顾之真等闲。
应缘聊入人间世，兴尽却归湖上山。
伊余久欲窥禹穴，矧今仲父官东越。
行挽秋风入剡溪，为君先醉西湖月。
寄弟子慧山偈
释道琼（宋代）

口觜不中祥老子，爱向丛林鼓是非。分付雪峰山首座，为吾痛骂莫饶伊。
柳梢青·山霁无岚
许桢（元代）

山霁无岚。寻幽有屐，不用张帆。乐事关心，良辰修禊，元夜传柑。乐郊随处行庵。听驺导、担花几篮。洲渚凝妆，笙歌归院，好个江南。
隋堤柳－悯亡国也
白居易（唐代）

隋堤柳，岁久年深尽衰朽。风飘飘兮雨萧萧，

三株两株汴河口。飘枝病叶愁杀人，曾经大业年中春。

大业年中炀天子，种柳成行夹流水。西自黄河东至淮，

绿阴一千三百里。大业末年春暮月，柳色如烟絮如雪。

南幸江都恣佚游，应将此柳系龙舟。紫髯郎将护锦缆，

青娥御史直迷楼。海内财力此时竭，舟中歌笑何日休。

上荒下困势不久，宗社之危如缀旒。炀天子，

自言福祚长无穷，岂知皇子封酅公。龙舟未过彭城阁，

义旗已入长安宫。萧墙祸生人事变，晏驾不得归秦中。

土坟数尺何处葬，吴公台下多悲风。二百年来汴河路，

沙草和烟朝复暮。后王何以鉴前王，请看隋堤亡国树。
送楚建中颍州法曹
欧阳修（宋代）

冠盖盛西京，当年相府荣。
曾陪鹿鸣宴，◇识洛阳生。
共叹长沙◇，空存许劭评。
堪嗟桃李树，何日见阴成。
次韵校理盛居中上元
晁补之（宋代）

四见都城灯火春，看驱肥马走朱轮。
天传九奏虚群籁，海踊三山跨万鳞。
追赏谩逃深禁直，拜迎祗望属车尘。
预知短发非欢事，只有觥船未愧人。
道州敬酬何处士怀郡楼月夜之作
吕温（唐代）

清质悠悠素彩融，长川迥陆合为空。

佳人甚近山城闭，夏夜相望水镜中。
一斛珠·寒江凝碧
王质（宋代）

寒江凝碧。是谁翦作梨花出。花心犹带江痕湿。轻注香腮，却是桃花色。飞来飞去何曾密。疏疏全似新相识。横吹小弄梅花笛。看你飘零，不似江南客。
超览亭
徐梦发（宋代）

壬子岁二月，亭成始宴宾。
扁题原用旧，轮奂喜更新。
远眺江逾碧，静观山自春。
亭边山更好，一洗簿书尘。
伤别二首 其二
朱淑真（宋代）

双燕呢喃语画梁，劝人休恁苦思量。逢春触处须萦恨，对景无时不断肠。

寒食梨花新月夜，黄昏杨柳旧风光。繁华种种成愁恨，最是西楼近夕阳。
绝命偈
赵希青（宋代）

六十二年皮袋，放下了无挂碍。
青天明月一轮，万古逍遥自在。
龟山辩才师
苏轼（宋代）

此生念念浮云改，寄语长淮今好在。
故人宴坐虹梁南，新河巧好龟山背。
木鱼呼客振林莽，铁凤横空飞彩绘。
忽惊堂宇变雄深，坐觉风雷生謦欬。
羡师游戏浮沤间，笑我荣枯弹指内。
尝茶看画亦不恶，问法求诗了无碍。
千里孤帆又独来，五年一梦谁相对。
何当来世结香火，永与名山躬井硙。
翟园 其一
释居简（宋代）

廷尉园池傍柳塘，自携魏紫访姚黄。问它濯锦江头路，共汉梁王醉几场。
赠章宰
陈造（宋代）

汤池潴巉岩，房祠踞穹隆。
向来偕君西，寒雨斜惊风。
虚檐吞山川，悗若困樊笼。
往来三十里，兀兀妇车中。
颈方学缩鳖，眼不到飞鸿。
迄今簿领前，老面潮羞红。
昨夕县麻势，子亦胡能东。
如子亨衢人，不应分我穷。
山灵两介士，不屑陵原通。
我辈吏尘涴，枨触肯见容。
高兴未渠尽，佳节宁易逢。
调琴家治具，竹堂小窗栊。
酬酢十客优，疱隶良易供。
登山与听雨，取醉政自同。
玉友陪从事，共达吾深衷。
逮今强健时，数近玻璃钟。
丹杏正媚妩，柳枝颇昌丰。
古今共陈迹，春事尚匆匆。
此欢不可失，此广傥见从。
对花但忍渴，请看衰病翁。
冬日有怀柬李公子
康麟（明代）

金陵淹旅食，况复岁华深。隔枕一声雁，离人千里心。

青灯寒照影，白雪苦牵吟。赖有贤公子，时来叩赏音。
琴诗
苏轼（宋代）

若言琴上有琴声，放在匣中何不鸣？
若言声在指头上，何不于君指上听？
五月闻莺二首
范成大（宋代）

一声初上最高枝，忙杀呕哑百舌儿。
老尽西园千树绿，却怜槐眼正迷离。
句
晏殊（宋代）

腊雪半含梅粉白，春风先著柳梢黄。
杂言
艾性夫（元代）

勋华不并世，揖逊无余传。
缅彼巢与津，佳兵岂其天。
履霜一何微，坤冰一何坚。
谁谓知几人，尚俟观伊川。
斧衮了不公，正闰杂纪年。
岂拟王仲淹，而愧鲁仲连。
刘景升祠
曾巩（宋代）

景升得二蒯，坐论胜凶残。
正当丧乱时，能使憔悴宽。
缤纷多士至，肃穆万里安。
能收众材助，图大信不难，
诸公龙凤姿，有待久盘醒。
得一固足兴，致之岂无端。
乃独采樗栎，不知取椅檀。
盖云器有极，在理良足叹。
四月三日赴演法观视断碑因赋
张宇初（明代）

雨逐西风遍野蹊，翠林深密石桥迷。杜鹃不识春归尽，尚送馀寒著处啼。
伤清江上人
刘言史（唐代）

往年偏共仰师游，闻过流沙泪不休。

此身岂得多时住，更著尘心起外愁。
邓元孚待制挽词四首 其二
陈渊（宋代）

永泰君臣分，钦慈母子恩。渊衷虽有在，孤迹自难论。

身去朝廷远，名垂简策尊。秪应延阁命，犹未厌舆言。
游烂柯山
钱顗（宋代）

春郊杂遝拥红旌，共访仙踪啸傲行。
云径直从深崦入，石梁宛在半空横。
岩边瑶圃新开出，洞里芝田旧种成。
羽客一枰无复见，青山留得烂柯名。
安平公诗（故赠尚书韩氏）
李商隐（唐代）

丈人博陵王名家，怜我总角称才华。华州留语晓至暮，

高声喝吏放两衙。明朝骑马出城外，送我习业南山阿。

仲子延岳年十六，面如白玉欹乌纱。其弟炳章犹两丱，

瑶林琼树含奇花。陈留阮家诸侄秀，逦迤出拜何骈罗。

府中从事杜与李，麟角虎翅相过摩。清词孤韵有歌响，

击触钟磬鸣环珂。三月石堤冻销释，东风开花满阳坡。

时禽得伴戏新木，其声尖咽如鸣梭。公时载酒领从事，

踊跃鞍马来相过。仰看楼殿撮清汉，坐视世界如恒沙。

面热脚掉互登陟，青云表柱白云崖。一百八句在贝叶，

三十三天长雨花。长者子来辄献盖，辟支佛去空留靴。

公时受诏镇东鲁，遣我草诏随车牙。顾我下笔即千字，

疑我读书倾五车。呜呼大贤苦不寿，时世方士无灵砂。

五月至止六月病，遽颓泰山惊逝波。明年徒步吊京国，

宅破子毁哀如何。西风冲户卷素帐，隙光斜照旧燕窠。

古人常叹知己少，况我沦贱艰虞多。如公之德世一二，

岂得无泪如黄河。沥胆咒愿天有眼，君子之泽方滂沱。
寄金陵诸幼
赵鼎（宋代）

去年都城开，南下相继踵。我亦具扁舟，携汝百指众。

汝宁为我具，我独于汝重。今而暂相远，愁亦虑汝共。

因人问在否，未语先悸恐。泪下复吞声，寝愕不成梦。

倘有相见期，勿复藉官俸。一饱不求馀，去办南山种。
五仙观
陈觉民（宋代）

古木脩篁绝世间，越王台殿作仙坛。白羊常在玉虚远，玄鹤不来金井寒。
和曾英发见寄二首 其二
王庭圭（宋代）

别后文章殊长进，挥毫落纸便风生。诗从平澹人难到，语不雕风句自清。

无计上书通北阙，犹时蹙额问西征。忆君过我诵新作，殷殷尚留金石声。
游龙虎山赠天师
潘阆（宋代）

铁鞋踏破几山行，惟此山行越样清。
顾我尘中一簪绂，任他世上几公卿。
分安淡泊全真性，身厌轻肥已半生。
汉鼎余丹今在否，愿须匕粒守三彭。
盆花示儿
彭龟年（宋代）

群儿爱盆花，如我爱其子。
但将养花心，委曲求诸己。
花不负人力，随时深浅红。
种学得如此，岂不慰乃翁。
次韵赵积中慈湖即事
王之道（宋代）

嗟予留滞行当归，秋雨夜寒闻捣衣。
短檠明灭泪眼暗，谁令不寐心如飞。
丙戌岁正月出洛阳书怀
独孤及（唐代）

往岁衣褐见，受服金马门。拟将忠与贞，来酬主人恩。

天地暂雷雨，洪波生平原。穷鳞遂蹭蹬，夙昔事罕存。

幸逢帝出震，授钺清东藩。白日忽再中，万方咸骏奔。

王风从西来，春光满乾坤。蛰虫竞飞动，余亦辞笼樊。

遭遇思自强，宠辱安足言。唯将四方志，回首谢故园。
送赵寺簿东归
魏野（宋代）

官满犹如下第贫，轩车迎赖旧田文。
九皋禽畔偏辞我，六出花田独送君。
易把当杯唯俗物，难持賮路是溪云。
孝终且觅甘棠倅，谈笑还图得再闻。
宁乡道上遇张伯声
戴复古（宋代）

山禽调舌待舂哢，江雨收声开晓晴。
偶遇故人同杖履，梅花树下一诗成。
买菊
焦循（清代）

重阳风雨遍扬州，买得秋花又一秋。说是傲霜吾不信，朝来篱下总垂头。
题杨妃牙痛图
危稹（宋代）

痛入香龈是不禁，三郎心痛亦何深。
当时更有唇亡处，自是君王不动心。
为刘君符赋乐山诗
陆文圭（元代）

山体本至静，仁体亦如之。
乐者有深味，鲁论无费辞。
目玩唯自得，心契若有期。
逝川同一旨，妙理无容窥。
刘公本好古，雅志非好奇。
诸君为著语，殆类爱山诗。
泉石涵清思，松柏媚幽姿。
古来山中人，此道未必知。
蜡屐张乃癖，拄笏殆成凝。
独有首阳高，薇苦甘如饴。
得仁即无怨，千载真吾师。
夏日陈应求见访
黄公度（宋代）

酷暑避脩竹，繁阴侵短楹。形骸方枕簟，车马忽柴荆。

对酒情无极，哦诗韵更清。昏鸦催别急，天末片云横。
送王宗望罢宣城尉归京
梅尧臣（宋代）

南土梅已黄，北人舟竞发。
去意方若渴，望林殊未歇。
言归向梁宋，独叹滞楚越。
行闻拜卿属，恩下苍龙阙。
次赵帅韵三首
陈造（宋代）

诗仙催客共流霞，不待高城噪晚鸦。
好竞春光醉良夜，即今庭院已飞花。
次韵和夷仲节推陪府公游北山
喻良能（宋代）

红莲犹得爱青山，翠木苍萝处处攀。
云水窟中聊假日，簿书丛里暂偷闲。
幨帷车乘春同到，灯火城门夜未关。
我亦林泉曾俯仰，只今双屦又尘寰。
南岩悟禅老见于山中烹玉糁羹
王铚（宋代）

我家峰头最高层，落叶苍苔不可登。
清坐与师烹玉糁，千岩风雨夜深灯。
寄姚赣州
释永颐（宋代）

雪蓬生剡溪，家近放鹤岑。
晋士有遗风，爱寻支遁林。
得善忘形服，率然披素襟。
功名亦偶尔，王戴非无心。
今人异古昔，贱义而怀琛。
萧条石门咏，浩荡东山吟。
如何昌黎翁，醉乡讥面沈。
玉带与金鱼，刘毕非所钦。
题巴丘龙母庙
刘永之（明代）

天开玉峡两厓丹，隔岸诸峰似翠鬟。神女不归龙已化，仙翁飞去鹤空还。

碧坛芳草经年合，古殿苍松落日閒。万里长风起天末，如闻环佩白云间。
赠方棠陵用陶饮酒韵 其十一
霍韬（明代）

居高岂不可，要自有其道。古人邹曾叟，遑遑走到老。

视彼热路俦，真成一枯槁。由今越百祀，谁居真丑好。

人为万物灵，各自有至宝。古贤悟兹理，所以出世表。
冲虚观
欧大章（明代）

十载名山结梦魂，璿房云锁旧苔痕。猿啼处处千山暝，瀑挂泠泠百丈翻。

野鹿衔花时自献，春禽绕树夕犹喧。清尊岂倦登临兴，已结松萝向给园。
偈三十五首
释祖珍（宋代）

文殊三处度夏，别峰两院禁足。
谁知把住放行，尽道违真逆俗。
戏赠嘉兴朱宰同年
王禹偁（宋代）

县前苏小旧荒坟，应作行云入梦频。
犹胜白公尉盩厔，庭花刚唤作夫人。
织图二十四首·炙箔
楼璹（宋代）

峩峩爇薪炭，重重下帘幕。
初出虫结网，遽若雪满箔。
老翁不胜勤，候火珠汗落。
得閒儿女子，困卧呼不觉。
哭杜立斋先生
胡仲弓（宋代）

凤鸟才看刷羽仪，胡为遽报哲人萎。
可怜如晦遄归日，不及唐朝既效时。
善类固知难着脚，小人未可便扬眉。
老天欲寿斯文脉，后死当为继绝思。
句
黄珩（宋代）

真色果无描写法，汉人枉自杀毛公。
秋怀十首微云淡河汉疏雨滴梧桐为韵
杨冠卿（宋代）

饥来讵堪忍，振履商颂歌。
时人不料理，政可著岩阿。
喻龟且曳尾，劝公无渡河。
一朝失脚去，宁得此婆娑。
题共閒亭五首
姜特立（宋代）

几年玉殿领仙班，霜满乌靴尘满冠。
寄语山花与溪鸟，今回莫作故吾看。
立春日郊行
范成大（宋代）

竹拥溪桥麦盖坡，土牛行处亦笙歌。
麴尘欲暗垂垂柳，醅面初笙浅浅波。
日满县前春市合，潮平浦口暮帆多。
春来不饮兼无句，奈此金旛彩胜何。
送刘器之待制知真定府
彭汝砺（宋代）

时平谋帅重，侍从辍名卿。龙种三千骑，虬髯十万兵。

红莲王俭幕，细柳亚夫营。列道诸侯谒，还乡故老迎。

试询三将宅，应过五梁城。莫乐潭园胜，难忘魏阙情。

守株嗟我老，杖钺壮公行。祇恐非朝夕，君王召贾生。
偶成两绝句奉寄文若庭列 其一
吕本中（宋代）

强欲驰驱老不宜，故人虽在费相思。祗应大府多还往，职事虽忙不废诗。
临江仙 闻杜鹃戏成
王丹桂（金朝）

一片闲心闲不倦，腾腾兀兀忘机。晓来微雨过窗扉。翠霞青嶂里，还听杜鹃啼。句句不如归去朗，我今已应归期。功成自是步云霓。何须施巧辩，苦苦竞相催。
句
释圆悟（宋代）

独怜万木凋零后，屹立风霜惨澹中。
题王导像
汪元量（宋代）

秦淮浪白蒋山青，西望神州草木腥。
江左夷吾甘半壁，只缘无泪洒新亭。
哦松夏夜
周文璞（宋代）

雅颂声流到楚词，更无人见独看时。
池头五粒初摇动，却替幽人说旧诗。
残句苦雾收残文豹别
苏轼（宋代）

苦雾收残文豹别，怒涛惊起老蟠□。
青山高
周是修（明代）

青山高，白云深，君不来，伤我心。青山高，白云长，君不来，断我肠。

断我肠，在何许，洞庭之下潇湘浦。昨夜瑶琴一曲中，辗转离鸾为君苦。

复对青山歌白云，千里万里遥思君。遥思君，君不知，遥思君，无已时。

青山自青云自白，天地悠悠自南北。
别李侍御后亭夜坐却寄
朱庆馀（唐代）

已作亭下别，未忘灯下情。吟多欲就枕，更漏转分明。
和茅亦山韵二首
黄庚（元代）

一生场屋梦，老去付悠悠。
始信功名事，难为智力谋。
有才如孔孟，无命不伊周。
吾道今如此，苍天可问不。
次韵答阵梦锡十首
陈造（宋代）

冰檗未肯执名卿，搔头自剔书窗灯。
君家老人如椽笔，淛江鄞水倒泓澄。
题刁光胤画册·竹菊图
宋孝宗（宋代）

赋得闲情思独工，想携卮酒对芳丛。
铅华不为春争艳，留得先生醉颊红。
题秀野堂
喻良能（宋代）

秀野临空阔，三堂若是班。
荷香平入座，湖影倒涵山。
鱼鸟丹青里，云烟水墨间。
他年傥同社，应共狎鸥閒。
赋向伯共五老小山六言五绝
胡寅（宋代）

闻说身依莲社，坐蒙敕赐芗林。
五老与公为六，何须诗酒棋琴。
送陈商学士
曾巩（宋代）

柳黄半出年将破，溪溜浸苔强万个。
溪头蒲苇各萌芽，山梅最繁花已堕。
物色撩人思易狂，况跻别馆情何那。
城东日晚公将去，纛影未离愁四座。
公于万事不雕镌，心意恢恢无坎坷。
来从奎壁光铓下，笑倚樽筵成郡课。
嗟予龊龊才性下，弃置合守丘樊饿。
公持姓名动人主，祓饰宁嫌笔端挫。
从今清夜思江路，梦送公船先北过。
奕
郭祥正（宋代）

一枰相对漫怡神，白黑争先局局新。不觉斧柯从此烂，甘心谁是肯输人。
看桑
孙鲂（唐代）

簇簇互相遮，闲看实可嗟。藉多虽是叶，栽盛不如花。

春绿暗连麦，秋干暮立鸦。旧乡曾种得，经乱属谁家。
余初入智果院
释道潜（宋代）

泰山屹天下，四海同仰止。我公命世英，突兀等于是。

胸中廓秋汉，皎绝微云滓。当年事危言，轩冕如脱屣。

正贵知我希，宁惭不吾以。风云果再符，六翮排空起。

一昨厌承明，抗章求迤逦。馀杭古雄藩，比屋富生齿。

立谈政即成，兴不负山水。雍容敦末契，访我顽且鄙。

大旆辉松门，禽猿亦惊喜。森森门下士，左右粲珠履。

使君道德姿，圭角非所恃。软语如春风，薰然著桃李。

今朝真胜事，千载足遗美。安得笔如椽，磨崖为公纪。
寄陈式五兄
白居易（唐代）

年来白发两三茎，忆别君时髭未生。

惆怅料君应满鬓，当初是我十年兄。
过武连县北柳池安国院煮泉试日铸顾渚茶院有
陆游（宋代）

我是江南桑苎家，汲泉闲品故园茶。
只应碧缶苍鹰爪，可压红囊白雪芽。
卜算子慢
钟辐（五代）

桃花院落，烟重露寒，寂寞禁烟晴昼。风拂珠帘，
还记去年时候。惜春心，不喜闲窗绣。倚屏山，
和衣睡觉。醺醺暗消残酒¤
独倚危阑久。把玉笋偷弹，黛蛾轻斗。一点相思，
万般自家甘受。抽金钗， 欲买丹青手。
写别来，容颜寄与，使知人清瘦。
与邓慎思沐於启圣遇李端叔
秦观（宋代）

羸兵瘦马犯黄尘，自笑区区梦里身。
不是对花能伏老，自绿无酒可浇春。
校书天禄陪群彦，曦发阳阿遇故人。
三百六旬如此少，更添香火坐逡巡。
郎先行
蒋莼（清代）

郎先行，妾难随，郎行妾随贼追追。郎先行，莫妾俟郎行，贼至妾追死，郎行妾心安。

贼至妾身死，妾死一身何足论，郎行一脉宗祧存。

呜呼，死者死矣生者生，表贞扬烈胡不闻？至今秋水年年碧，常照孤坟悬夜月。
过缙云胡君作茶古松下丛兰中
方岳（宋代）

十丈苍皮带雪僵，山云归晚泊书床。
不缘曾读离骚熟，兰亦欺人未肯香。
西江月 其九
张伯端（宋代）

鱼兔若还入手，自然忘却筌蹄。渡河筏子上天梯。

到彼悉皆遗渡。

未悟须凭言说，悟来言说皆非。虽然四句属无为。

此等何须脱离。
水调歌头 玉山名胜集
陆仁（元代）

露冷广寒夜，唤醒玉真愁。银桥忆得飞度，曾侍上皇游。一曲霓裳按罢，两袖天香归后，人去已千秋。笑倚金粟树，斜插玉搔头。忆钱塘，今夜月，也如钩。题诗欲寄红叶，又怕水西流。谁把琵琶弹恨，愁绝多情司马，不是在江州。醉饮玉山里，有雾绕飞楼。
秋思
陆游（宋代）

身似庞翁不出家，一窗自了淡生涯。
山姜零落初成子，石竹凄凉半吐花。
寒涧挹泉供试墨，堕巢篝火唤煎茶。
掩关本意君知否？两耳衰年不耐哗。
金刚随机无尽颂·如理实见分第五
释印肃（宋代）

元是昔愁人，昔愁元本真。
迷已为物者，沦却受辛勤。
行汉水晚次神滩阻风
无可（唐代）

惊风山半起，舟子忽停桡。岸荻吹先乱，滩声落更跳。

听松今欲暮，过岛或明朝。若尽平生趣，东浮看石桥。
同王直卿起部、孙莫之、涂青来两山人谒盘古祠 其二
姚思虞（明代）

胜日来芳浒，先天愿卜邻。穿云迷去路，听水见长春。

庙貌千年旧，帝乡十里亲。烟波苍漭处，疑有避秦人。
子愿饮天柱峰下赠吴人薛文学南旋
于慎行（明代）

缥缈高峰下，相从蹑屐来。攀崖行觅草，欹石坐传杯。

半岭开琼观，中天倚玉台。吴门应系马，有客岱宗回。
夜雨
汪畹玉（清代）

春气上空林，夜声落寒井。了然斗室间，坐怯良宵永。

落地杨柳风，入帘海棠影。烟薄上树消，月微露云冷。

能令万籁空，方知一时静。
避寇入银山
贯休（唐代）

草草穿银峡，崎岖路未谙。傍山为店戍，永日绕溪潭。

烧地生芚蕨，人家煮伪蚕。翻如归旧隐，步步入烟岚。
沥湖泛荷
戴柱（明代）

淡日媚湖烟，秋容瘦碧天。乍迷岩翠绿，空湿水衣鲜。

香雨流红蕊，痴云濯锦川。飘然一叶舸，太乙可谁仙。
吊秦王伯颜
无名子（元代）

人臣位极更封王，欲逞聪明乱旧章。一死有谁为孝子？九泉无面见先王。

辅秦应已如商鞅，辞汉终难及子房。虎视南人如草芥，天教遗臭在南荒。
王君九属题其九世祖道树先生胥江屏迹图
夏孙桐（清代）

图画流芳胜史评，从来贞隐不希名。一冠一服自矜重，吴水吴山同峻清。

梦想羲皇惊世变，传编高士慕家声。少连今又居夷去，三百年间共此情。
游雨花台
史浩（宋代）

试扶鸠策上烟霞，尚想当年天雨花。潮熟野航归别浦，雪乾宿鹭点晴沙。

高连西竺三千界，俯眺南阳十万家。更欲云开穷远目，郁葱起处认中华。
工所即事
华蔼（清代）

蒙安供董率，鸦步共追陪。天际风花合，山腰龙窟开。

工期岁月积，俗吏斗稍材。落日归旗子，鸣鸡唤小催。

锣敲夫上档，梆击匠登台。地势凭穿𨖐，宫门任往来。

夯声震空谷，锄隙及荒峐。日色凝黄瓦，云光映白灰。

胯车推饷食，驿马送银枚。木克飞晴练，阿林结翠堆。

何时威勒竣，不必陟崔嵬。
太湖恬亭
王安石（宋代）

槛临溪上绿阴围，溪岸高低入翠微。
日落断桥人独立，水涵幽树鸟相依。
清游始觉心无累，静处谁知世有机。
更待夜深同徙倚，秋风斜月钓船归。
重过楚峰驿
张埴（宋代）

二月风光暖正妍，楚乡醉梦忽醒然。
闲随白鸟行江上，偶为青山立槛前。
花影去年曾接树，橹声何处未归船。
行湘老子唤不应，愁绝一抹村南烟。
奉和陆使君长源夏月游太湖
皎然（唐代）

庾公心旷远，府事局耳目。遂与南湖游，虚襟涤烦燠。

始知皇天意，积水在亭育。细流信不让，动物欣所蓄。

万顷合天容，洗然无云族。峭茜瞩仙岭，超遥随明牧。

知公爱澄清，波静气亦肃。已见横流极，况闻长鲸戮。

中洲暂采蘋，南郡思剖竹。向夕分好风，飘然送归舳。
太虚堂
白玉蟾（宋代）

满堂冷静爽精神，不着人间一点尘。
檐鹊噪风呼薄晚，庭花飘露落残春。
华胥上国今无梦，龙汉元年古有身。
香篆飞从窗外去，云梢孤鹤唳何人。
咏钱塘
丘濬（宋代）

南屏高瞰府城西，画舸千艘共醉迷。
四柱台边烟是幕，百花桥畔葑连堤。
龙擅咽路迎舆隼，绮绣登山汙粉题。
暮色沈沈郛郭闭，宝灯辉映梵天低。
束装
毛滂（宋代）

束装亲匣剑，拨火唤劳饙。
鸦散鸡声断，烟低野色分。
徘徊半树月，拍塞一山云。
叫助日车上，扶桑犹未闻。
水调歌头·万倾太湖上
尹洙（宋代）

万倾太湖上，朝暮浸寒光。吴王去後，台榭千古锁悲凉。谁信蓬山仙子，天与经纶才器，等闲厌名缰。敛翼下霄汉，雅意在沧浪。晚秋里，烟寂静，雨微凉。危亭好景，佳树修竹绕回塘。不用移舟酌酒，自有青山渌水，掩映似潇湘。莫问平生意，别有好思量。
度仙霞岭步周栎园壁间原韵 其一
黄惠（清代）

朱霞天半接高峰，怪石森罗拥翠蓉。竹外茶铛敲雪煮，溪边水翠带烟舂。

危嵝尽入云林画，绝磴来寻康乐踪。四度出关缘底事，几人辛苦一僧慵。
送杨明夫郎中持节闽中
王炎（宋代）

稍觉飞腾疾，方知选择公。
云霄移列宿，泉岭度春风。
问俗穷阎底，搜材荐墨中。
褰帷先办此，续续寄诗筒。
中秋诸子过集迟何戴伍三子不至
李孙宸（明代）

蒹葭秋色夜萧然，白苧歌残思未捐。华烛半含兰焰吐，浊醪暗倩桂香传。

群星未尽人间会，片月空怜海上圆。露下天阶浑似水，分明清梦绕婵娟。
袍中诗
开元宫人（唐代）

沙场征戍客，寒苦若为眠。战袍经手作，知落阿谁边。

蓄意多添线，含情更著绵。今生已过也，结取后生缘。
喜作么迎师入山
释函可（明代）

弟子如林汝不才，暮年犹得共徘徊。酬恩莫过茅三把，尽孝惟徘水一杯。

衰老久应拚谷底，是非曾不到云堆。况兼咫尺予同病，晓夕还同笑口开。
送乔琳
李颀（唐代）

草绿小平津，花开伊水滨。今君不得意，孤负帝乡春。

口不言金帛，心常任屈伸。阮公惟饮酒，陶令肯羞贫。

阳羡风流地，沧江游寓人。菱歌五湖远，桂树八公邻。

青鸟迎孤棹，白云随一身。潮随秣陵上，月映石头新。

未可逃名利，应须在缙绅。汀洲芳杜色，劝尔暂垂纶。
东溪精舍杂咏为吴中美作
王恭（明代）

延陵精舍东溪口，六曲屏山对虚牖。绝壁连冈入万松，一涧盘虚大如斗。

盘石垂萝密更偏，黄精潭上写冰弦。化成水月三千界，古洞烟霞小有天。

烟霞杳微茫，水月澹忘知。谁知鲁中叟，发彼川上喻。

溪水东流接泮林，云泉佳处萃青衿。金门旧隐时同屐，白头老樵来听琴。

孤亭五月秋声起，列坐柽阴爱流水。借君矶畔濯尘缨，何必箕山洗双耳。
奉和袭美吴中书事寄汉南裴尚书
陆龟蒙（唐代）

风清地古带前朝，遗事纷纷未寂寥。三泖凉波鱼蕝动，

五茸春草雉媒娇。云藏野寺分金刹，月在江楼倚玉箫。

不用怀归忘此景，吴王看即奉弓招。
题天王圆證大师房壁
释德洪（宋代）

闭户不妨依聚落，开轩随分有山林。残经半掩世情断，好鸟一声村意深。

篱外霜筠森束玉，屋头露橘欲垂金。能营野饭羹红酱，渡水何辞数访寻。
早朝贺雪寄陈山人
白居易（唐代）

长安盈尺雪，早朝贺君喜。将赴银台门，始出新昌里。

上堤马蹄滑，中路蜡烛死。十里向北行，寒风吹破耳。

待漏午门外，候对三殿里。须鬓冻生冰，衣裳冷如水。

忽思仙游谷，暗谢陈居士。暖覆褐裘眠，日高应未起。
南明山宝相寺十五题 其六 夹溪塘
释显忠（宋代）

南溪北溪深，横塘截流过。清影照人寒，澄耀分鉴破。

沙明鸥鹭驯，草密牛羊卧。不见直钩翁，狂歌遣谁和。
古松行
郭祥正（宋代）

空山古松阅人代，黛色铜姿终不改。蚴蟉诘曲还相向，千寻气结云叆叇。

风雨冥冥秋气深，耳边往往苍龙吟。蓬莱仙子有无间，往来白鹤昼常阴。

百尺樛枝拓金戟，山中十月飞霹雳。千年化作虬龙形，流脂下见成灵珀。

方今楼阁连飞甍，斧斤未敢来相倾。晦冥神物共诃护，一物钟灵无不轻。

我来抚此重叹息，造物由来贵孤直。趺坐松前日将暝，谡谡寒风落巾帻。
将家子
胡宿（宋代）

北地良家子，山西旧将儿。新从羽林射，得赴雁门期。

横死人无羽，微行世不知。长安偏重侠，赵国素多奇。

照地连钱锦，迷春凿落卮。喝卢燕市客，顾笑楚台姬。

烟树黄山路，霜云白草时。雕弓孤月满，骋马一尘随。

应手双雕落，回头赤日移。却归东第去，高宴九灯枝。
谈氏小外孙玉童
白居易（唐代）

外翁七十孙三岁，笑指琴书欲遣传。自念老夫今耄矣，

因思稚子更茫然。中郎馀庆钟羊祜，子幼能文似马迁。

才与不才争料得，东床空后且娇怜。
同年梅鼎臣赴凤翔幕兼省觐
宋祁（宋代）

酪和盘樱旧宴空，凤岐新辟逐旌弓。
坐陪府幄谈成薮，趋问家庭史有公。
春斝促浮萍叶紫，夜章催刻密枝红。
青袍玉骨英游盛，上路争看侧帽风。
偈颂一百零一首 其五十三
释慧性（宋代）

久雨不晴，才晴又雨。阴阳交泰，万物得所。明明百草头，能为万象主。

觌面相呈，切忌莽卤。
丙戍上元後和昌英叔李花
杨万里（宋代）

春暖何缘雪压山，香来初认李花繁。
露酣月药苍茫外，梅与山花伯仲间。
剩雨残风底无赖，明朝後日不堪看。
泥深小忍春游脚，犹遣青童去一攀。
三游巾子山寺感述
任翻（唐代）

清秋绝顶竹房开，松鹤何年去不回。

惟有前峰明月在，夜深犹过半江来。
曲廊
张镃（宋代）

曲廊桐树绿阴阴，檐佩风来奏玉琴。但有疏帘知独立，更无尘玉恼閒心。

雪霜鬓畔谁能免，城府胸中枉自深。二六时辰真快乐，坐禅才罢即行吟。
临江仙（甲寅中秋和刘舍人赏月）
李曾伯（宋代）

同此三秋端正月，地高先得光辉。分明身世玉琉璃。不妨人未老，长与月相期。

我有芳尊供玩事，从渠魏鹊无枝。直须饮到五更时。大家眠玉界，莫羡宴瑶池。
和许天锡司谏过李处士山居
杨旦（明代）

萝径松关自一家，羡君雅志厌纷华。久闻绪论惊霏雪，小筑幽居拟浣花。

约伴荷锄方斸笋，呼僮支鼎旋烹茶。流连不觉忘归去，满地残红落乳鸦。
偈
释惟足（宋代）

奔流渡刃，疾焰过风，已是鹞子过新罗。倒拈蝎尾，逆捋虎须，作死马医了。

移星换斗，倒岳倾湫，却较些子。
蒲龛
张镃（宋代）

纷华尝遍气豪粗，未到衰年一点无。
行幛不施机上锦，坐龛只葺水中蒲。
斜斜策杖随椶屨，寂寂闻香对瓦炉。
若昧那伽常在定，结跏徒费钝工夫。
上岩
范镇（宋代）

岩雨晴犹滴，溪泉直复迂。倾崖目眩转，乱石步崎岖。
浪淘沙
葛胜仲（宋代）

歌阕斗清新。檀板初匀。画堂新筑太湖滨。好是黄花开应候，聊宴亲宾。

上客即逢辰。况是青春。上林开宴锡尧尊。今夜素娥真解事，偏向人明。